FÆLLES HOLDNING (EF) Nr. 41/2002

vedtaget af Rådet den 25. april 2002

med henblik på vedtagelse af Europa-Parlamentets og Rådets direktiv 2002/.../EF af ... om mulighed for offentlig deltagelse i forbindelse med udarbejdelse af visse planer og programmer på miljøområdet og om ændring af Rådets direktiv 85/337/EØF og 96/61/EF for så vidt angår offentlig deltagelse og adgang til klage og domstolsprøvelse

(2002/C 170 E/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 175, stk. 1,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

under henvisning til udtalelse fra Regionsudvalget(3),

efter proceduren i traktatens artikel 251(4), og

ud fra følgende betragtninger:

(1) Fællesskabets lovgivning på miljøområdet skal bl.a. bidrage til bevarelse, beskyttelse og forbedring af miljøkvaliteten og beskyttelse af menneskers sundhed.

(2) Fællesskabets miljølovgivning omfatter bestemmelser, som bemyndiger offentlige myndigheder og andre organer til at træffe beslutninger, som kan få en væsentlig indflydelse på miljøet samt på menneskers sundhed og velbefindende.

(3) En effektiv offentlig deltagelse i beslutningsprocessen giver offentligheden mulighed for at fremsætte udtalelser og give udtryk for betænkeligheder, som kan være relevante for beslutningerne, og som beslutningstageren kan tage hensyn til, således at ansvarlighed og gennemsigtighed i beslutningsprocessen fremmes og offentlighedens opmærksomhed omkring miljøspørgsmål øges.

(4) En sådan deltagelse, herunder deltagelse af sammenslutninger, organisationer og grupper, især ikkestatslige organisationer, som fremmer miljøbeskyttelse, bør derfor fremmes.

(5) Den 25. juni 1998 undertegnede Det Europæiske Fællesskab FN/ECE-konventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet (Århus-konventionen). Fællesskabets lovgivning bør derfor behørigt tilpasses til konventionen, så Fællesskabet kan ratificere denne.

(6) Et af konventionens formål er at sikre retten til offentlig deltagelse i visse beslutningsprocesser på miljøområdet med henblik på at bidrage til at beskytte ethvert menneskes ret til at leve i et miljø, der er passende for hans eller hendes sundhed og trivsel.

(7) Artikel 6 i Århus-konventionen indeholder bestemmelser om offentlig deltagelse i forbindelse med afgørelser vedrørende de konkrete aktiviteter, der er opført i konventionens bilag I, og aktiviteter, som ikke er indeholdt i nævnte bilag I, men som kan have væsentlig indvirkning på miljøet.

(8) Artikel 7 i Århus-konventionen indeholder bestemmelser om offentlig deltagelse i planer og programmer vedrørende miljøet.

(9) Artikel 9, stk. 2 og 4, i Århus-konventionen indeholder bestemmelser om adgang til ved en domstol eller ved andre procedurer at få prøvet den materielle og processuelle lovlighed af enhver afgørelse, handling eller undladelse, der er omfattet af bestemmelserne om offentlig deltagelse i konventionens artikel 6.

(10) Der bør fastsættes bestemmelser vedrørende visse direktiver på miljøområdet, som kræver, at medlemsstaterne skal fremlægge planer og programmer vedrørende miljøet, men som ikke indeholder tilstrækkelige bestemmelser om offentlig deltagelse, så der sikres offentlig delta-gelse i overensstemmelse med bestemmelserne i Århus-konventionen, særlig dens artikel 7.

(11) Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(5) og Rådets direktiv 96/61/EF af 24. september 1996 om integreret forebyggelse og bekæmpelse af forurening(6) bør ændres, så de fuldt ud opfylder bestemmelserne i Århus-konventionen, særlig dennes artikel 6 og artikel 9, stk. 2 og 4.

(12) Målet for dette direktiv, som er at bidrage til opfyldelsen af de forpligtelser, der følger af Århus-konventionen, kan ikke i tilstrækkelig grad opfyldes af medlemsstaterne og kan derfor, på grund af direktivets omfang og virkninger, bedre gennemføres på fællesskabsplan. Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går direktivet ikke ud over, hvad der er nødvendigt med henblik på at opfylde dette mål -

UDSTEDT FØLGENDE DIREKTIV:

Artikel 1

Formål

Formålet med dette direktiv er at bidrage til opfyldelsen af de forpligtelser, der følger af Århus-konventionen, navnlig gennem

a) offentlig deltagelse i forbindelse med udarbejdelse af visse planer og programmer på miljøområdet

b) bedre offentlig deltagelse, herunder fastsættelse af bestemmelser om adgang til klage og domstolsprøvelse inden for rammerne af direktiv 85/337/EØF og 96/61/EF.

Artikel 2

Offentlig deltagelse i planer og programmer

1. I denne artikel forstås ved "offentligheden" en eller flere fysiske eller juridiske personer og i henhold til national lovgivning eller praksis disses foreninger, organisationer eller grupper.

2. Medlemsstaterne sikrer, at offentligheden tidligt og på en effektiv måde får mulighed for at deltage i udarbejdelse og ændringer eller ajourføring af de planer eller programmer, som kræves udarbejdet i henhold til bestemmelserne i bilag I.

Medlemsstaterne sikrer med henblik herpå:

a) at offentligheden informeres ved offentlige opslag eller andre egnede midler såsom elektroniske medier, hvor det er muligt, om forslag til sådanne planer eller programmer eller ændring eller ajourføring heraf, og at de relevante oplysninger vedrørende sådanne forslag stilles til rådighed for offentligheden, herunder bl.a. oplysninger om retten til at deltage i beslutningsprocesser og om den kompetente myndighed, som kommentarer og spørgsmål kan rettes til

b) at offentligheden kan fremkomme med kommentarer og udtalelser, mens alle muligheder stadig står åbne, og inden der træffes afgørelser om planerne og programmerne

c) at der, når disse afgørelser træffes, tages behørigt hensyn til resultaterne af den offentlige deltagelse

d) at den kompetente myndighed gør en rimelig indsats for at oplyse offentligheden om de afgørelser, der er truffet, og om de begrundelser og overvejelser, der ligger til grund for disse afgørelser.

3. Medlemsstaterne udpeger den del af offentligheden, der kan deltage som omhandlet i stk. 2, herunder relevante ikke-statslige organisationer, som opfylder alle krav i henhold til national lovgivning, såsom organisationer, der arbejder for at fremme miljøbeskyttelse.

Medlemsstaterne fastsætter foranstaltninger for offentlighedens deltagelse i overensstemmelse med denne artikel med henblik på, at offentligheden kan forberede sig og deltage på en effektiv måde.

Der fastsættes rimelige tidsrammer, der er tilstrækkelige til gennemførelse af de forskellige etaper i offentlighedens deltagelse som fastsat i denne artikel.

4. Denne artikel finder ikke anvendelse på planer og programmer, der udelukkende er udarbejdet med henblik på det nationale forsvar eller som er fastlagt med henblik på civile katastrofesituationer.

5. Denne artikel finder ikke anvendelse på de i bilag I omhandlede planer og programmer, som er omfattet af en procedure for offentlig deltagelse i henhold til Europa-Parlamentets og Rådets direktiv 2001/42/EF af 27. juni 2001 om vurdering af bestemte planers og programmers virkning på miljøet(7) eller i henhold til Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger(8).

Artikel 3

Ændring af direktiv 85/337/EØF

Direktiv 85/337/EØF ændres således:

1) I artikel 1, stk. 2, tilføjes følgende definitioner: "'Offentligheden': en eller flere fysiske eller juridiske personer og i henhold til national lovgivning eller praksis disses foreninger, organisationer eller grupper.

'Den berørte offentlighed': den del af offentligheden, som er berørt af, kan blive berørt af eller har en interesse i de beslutningsprocedurer på miljøområdet, der nævnt i artikel 2, stk. 2; med henblik på denne definition anses ikke-statslige organisationer, der arbejder for at fremme miljøbeskyttelse, og som opfylder alle krav efter national lovgivning, for at have en interesse."

2) Artikel 6, stk. 2 og 3, erstattes af følgende stykker: "2. Offentligheden informeres ved offentligt opslag eller andre egnede midler såsom elektroniske medier, hvor det er muligt, om følgende tidligt i de beslutningsprocedurer på miljøområdet, der er nævnt i artikel 2, stk. 2, og senest, så snart oplysningerne med rimelighed kan gives:

a) ansøgningen om tilladelse

b) det forhold, at projektet er omfattet af en procedure med miljøkonsekvensvurdering, og eventuelt at artikel 7 gælder

c) de kompetente myndigheder, der har ansvaret for at træffe afgørelsen, hvorfra der kan indhentes relevante oplysninger, hvortil kommentarer eller spørgsmål kan rettes samt nærmere oplysninger om fristerne for fremsendelse af bemærkninger eller spørgsmål

d) karakteren af eventuelle afgørelser eller udkastet til afgørelsen, hvis et sådant foreligger

e) hvorvidt de oplysninger, der er indhentet i henhold til artikel 5, er til rådighed

f) hvornår, hvor og hvordan de relevante oplysninger stilles til rådighed

g) hvilke foranstaltninger der er truffet med henblik på offentlig deltagelse, jf. stk. 5.

3. Medlemsstaterne sikrer, at den berørte offentlighed får adgang til følgende inden for rimelige tidsfrister

a) alle oplysninger, der er indhentet i henhold til artikel 5

b) i overensstemmelse med national lovgivning de vigtigste rapporter og anbefalinger, der er indgivet til den eller de kompetente myndigheder på det tidspunkt, hvor den berørte offentlighed informeres i henhold til stk. 2

c) i overensstemmelse med Europa-Parlamentets og Rådets direktiv 2002/.../EF af ... om offentlig adgang til miljøoplysninger(9) andre end de i stk. 2 omhandlede oplysninger, som har relevans for afgørelsen i overensstemmelse med artikel 8, og som først er til rådighed, efter at den berørte offentlighed er blevet informeret i henhold til stk. 2 i nærværende artikel.

4. Den berørte offentlighed skal tidligt og effektivt have mulighed for at deltage i de beslutningsprocedurer på miljøområdet, der er nævnt i artikel 2, stk. 2, og skal med henblik herpå have ret til at fremsætte kommentarer og udtalelser, mens alle muligheder stadig står åbne, over for den eller de kompetente myndigheder, inden der træffes afgørelse vedrørende tilladelsen.

5. De nærmere bestemmelser om information af offentligheden (f.eks. ved opslag inden for en vis radius eller offentliggørelse i lokale dagblade) og høring af den berørte offentlighed (f.eks. ved skriftlig forelæggelse eller offentlig høring) fastlægges af medlemsstaterne.

6. Der fastlægges rimelige tidsrammer, der er tilstrækkelige til gennemførelse af de forskellige etaper, der omhandles i denne artikel."

3) Artikel 7 ændres således:

a) Stk. 1 og 2 affattes således: "1. Konstaterer en medlemsstat, at et projekt vil kunne få betydelig indvirkning på miljøet i en anden medlemsstat, eller anmoder en medlemsstat, der vil kunne blive berørt i betydelig grad, herom, fremsender den medlemsstat, på hvis område projektet påtænkes udført, snarest muligt og senest på det tidspunkt, hvor den oplyser sine egne borgere derom, bl.a. følgende oplysninger til den berørte medlemsstat:

a) en beskrivelse af projektet tillige med alle foreliggende oplysninger om dets eventuelle grænseoverskridende virkninger

b) oplysninger om karakteren af den afgørelse der vil kunne træffes

og giver den anden medlemsstat en rimelig frist til at angive, om den ønsker at deltage i de beslutningsprocedurer på miljøområdet, der er nævnt i artikel 2, stk. 2, og kan tilføje de oplysninger, der er nævnt i stk. 2 i nærværende artikel.

2. Hvis en medlemsstat, som modtager oplysninger i medfør af stk. 1, angiver, at den agter at deltage i de beslutningsprocedurer på miljøområdet, der er nævnt i artikel 2, stk. 2, skal den medlemsstat, på hvis område projektet påtænkes udført, hvis den ikke allerede har gjort dette, sende den berørte medlemsstat de oplysninger, der skal gives i henhold til artikel 6, stk. 2, og stilles til rådighed i henhold til artikel 6, stk. 3, litra a) og b)."

b) Stk. 5 affattes således: "5. De nærmere bestemmelser for gennemførelsen af denne artikel kan fastlægges af de berørte medlemsstater og skal være af en sådan karakter, at de giver den berørte offentlighed på den berørte medlemsstats område mulighed for effektivt at deltage i de beslutningsprocedurer på miljøområdet, der er nævnt i artikel 2, stk. 2, vedrørende projektet."

4) Artikel 9, stk. 2, affattes således: "2. Den eller de kompetente myndigheder underretter alle medlemsstater, der er blevet hørt i overensstemmelse med artikel 7, og sender dem de oplysninger, der henvises til i stk. 1 i nærværende artikel.

De hørte medlemsstater sikrer, at de pågældende oplysninger stilles til rådighed på passende vis for den berørte offentlighed på deres eget område."

5) Følgende artikel indsættes: "Artikel 10a

Medlemsstaterne sikrer inden for rammerne af deres relevante nationale lovgivning, at medlemmerne af den berørte offentlighed:

a) som har tilstrækkelige interesser involveret, eller alternativt

b) hævder at en rettighed er krænket, når dette er en forudsætning i henhold til en medlemsstats administrative regler,

har adgang til ved en domstol eller et andet uafhængigt og upartisk ved lov nedsat organ at få prøvet den materielle og processuelle lovlighed af enhver afgørelse, handling eller undladelse, der er omfattet af dette direktivs bestemmelser om offentlig deltagelse.

Medlemsstaterne afgør, på hvilket stadium der kan rejses indsigelse mod afgørelser, handlinger eller undladelser.

Medlemsstaterne fastsætter, hvad der forstås ved tilstrækkelige interesser og krænkelse af en rettighed, i overensstemmelse med målet om, at give den berørte offentlighed vidtgående adgang til klage og domstolsprøvelse. Med henblik på litra a) anses den interesse, som enhver ikke-statslig organisation, jf. artikel 1, stk. 2, måtte have, for tilstrækkelig. I forbindelse med litra b) anses sådanne organisationer også for at have rettigheder, der kan krænkes.

Denne artikel udelukker ikke muligheden for at indgive en foreløbig klage til en administrativ myndighed og påvirker ikke kravet om, at de administrative klagemuligheder skal være udtømt, inden sagen kan påklages eller indbringes for domstolene, såfremt et sådant krav findes i den nationale lovgivning.

Disse procedurer skal være fair, rimelige, betimelige og ikke uoverkommeligt dyre.

Med henblik på at gøre bestemmelserne i denne artikel mere effektive sikrer medlemsstaterne, at oplysninger om adgang til administrative eller retslige ankeprocedurer stilles til rådighed for offentligheden."

6) I bilag I tilføjes følgende punkt: "22. Enhver ændring eller udvidelse af projekter, der er opført i dette bilag, såfremt en sådan ændring eller udvidelse i sig selv opfylder de eventuelle tærskelværdier, der er fastsat i dette bilag."

7) I bilag II, punkt 13, første led, in fine, tilføjes følgende: "(ændring eller udvidelse, som ikke er omfattet af bilag I)".

Artikel 4

Ændring af direktiv 96/61/EF

Direktiv 96/61/EF ændres således:

1) Artikel 2 ændres således:

a) Følgende punktum tilføjes i nr. 10, litra b): "I forbindelse med denne definition anses enhver ændring eller udvidelse af et anlæg for at være væsentlig, når ændringen eller udvidelsen i sig selv opfylder de eventuelle tærskelværdier i bilag I."

b) Følgende numre tilføjes: "13) 'offentligheden': en eller flere fysiske eller juridiske personer og i henhold til national lovgivning eller praksis disses foreninger, organisationer eller grupper

14) 'den berørte offentlighed': den del af offentligheden, som er berørt af, kan blive berørt af eller har en interesse i beslutningsprocesser om udstedelse eller ajourføring af en tilladelse eller af vilkårene herfor; med sigte på denne definition skal ikkestatslige organisationer, der arbejder for at fremme miljøbeskyttelse, og som opfylder alle krav efter national lovgivning, anses for at have en interesse."

2) I artikel 6, stk. 1, første afsnit, tilføjes følgende led: "- de væsentligste af de eventuelle alternativer, som ansøgeren har undersøgt, i form af et resumé"

3) Artikel 15 ændres således:

a) Stk. 1 affattes således: "1. Medlemsstaterne sikrer, at den berørte offentlighed tidligt og på en effektiv måde får mulighed for at deltage i proceduren vedrørende

- udstedelse af en godkendelse til nye anlæg

- udstedelse af en godkendelse til en grundlæggende driftsmæssig ændring af eksisterende anlæg

- ajourføring af en godkendelse eller godkendelsesvilkårene for anlæg i overensstemmelse med artikel 13, hvis den miljøvirkning, anlægget har, er af et sådant omfang, at de gældende emissionsgrænseværdier i henhold til godkendelsen skal underkastes en betydelig ændring.

Proceduren i bilag V finder anvendelse i forbindelse med denne deltagelse."

b) Følgende stykke tilføjes: "5. Når der er truffet en afgørelse, underretter den kompetente myndighed i overensstemmelse med de relevante procedurer offentligheden og stiller følgende oplysninger til rådighed for den:

a) afgørelsens indhold, herunder en kopi af godkendelsen og af vilkårene samt eventuelle senere ajourføringer, og

b) de begrundelser og overvejelser, som afgørelsen er baseret på."

4) Følgende artikel indsættes: "Artikel 15a

Adgang til klage og domstolsprøvelse

Medlemsstaterne sikrer inden for rammerne af deres relevante nationale lovgivning, at medlemmerne af den berørte offentlighed:

a) som har tilstrækkelige interesser involveret, eller alternativt

b) som hævder, at en rettighed er krænket, når dette er en forudsætning i henhold til en medlemsstats administrative regler,

har adgang til ved en domstol eller ved et andet uafhængigt og upartisk ved lov nedsat organ at få prøvet den materielle og processuelle lovlighed af enhver afgørelse, handling eller undladelse, der er omfattet af dette direktivs bestemmelser om offentlig deltagelse.

Medlemsstaterne afgør, på hvilket stadium der kan rejses indsigelse mod afgørelser, handlinger eller undtagelser.

Medlemsstaterne fastsætter, hvad der forstås ved tilstrækkelige interesser og krænkelse af en rettighed, i overensstemmelse med målet om, at give den berørte offentlighed vidtgående adgang til klage og domstolsprøvelse. Med henblik herpå anses den interesse, som enhver ikke-statslig organisation, jf. artikel 2, nr. 14), måtte have, for tilstrækkelig, jf. litra a). Sådanne organisationer anses også for at have rettigheder, der kan krænkes, jf. litra b).

Denne artikel udelukker ikke muligheden for at indgive en foreløbig klage til en administrativ myndighed og påvirker ikke kravet om, at de administrative klagemuligheder skal være udtømt, inden sagen kan påklages eller indbringes for domstolene, såfremt et sådant krav findes i den nationale lovgivning.

Disse procedurer skal være fair, rimelige, betimelige og ikke uoverkommeligt dyre.

Med henblik på at gøre bestemmelserne i denne artikel mere effektive sikrer medlemsstaterne, at oplysninger om adgang til administrative eller retslige ankeprocedurer stilles til rådighed for offentligheden."

5) Artikel 17 ændres således:

a) Stk. 1 affattes således: "1. Konstaterer en medlemsstat, at driften af et anlæg vil kunne få en betydelig, negativ indvirkning på miljøet i en anden medlemsstat, eller anmoder en medlemsstat, der kunne blive berørt i betydelig grad, herom, fremsender den medlemsstat, på hvis område der blev ansøgt om godkendelse i henhold til artikel 4 eller artikel 12, stk. 2, den anden medlemsstat de oplysninger, der skal gives eller stilles til rådighed i henhold til bilag V, samtidig med at den stiller disse til rådighed for sine egne statsborgere. Disse oplysninger danner grundlag for nødvendige konsultationer som led i de bilaterale forbindelser mellem de to medlemsstater på baggrund af princippet om gensidighed og lige behandling."

b) Følgende stykker tilføjes: "3. Den kompetente myndighed tager hensyn til resultaterne af de konsultationer, der omhandles i stk. 1 og 2, når den træffer afgørelse vedrørende ansøgningen.

4. Den kompetente myndighed underretter enhver medlemsstat, som er blevet hørt i henhold til stk. 1, om den afgørelse, der er blevet truffet vedrørende ansøgningen, og tilstiller den de oplysninger, der omhandles i artikel 15, stk. 5. Den pågældende medlemsstat træffer de nødvendige foranstaltninger til at sikre, at disse oplysninger stilles til rådighed på passende vis for den berørte offentlighed på dens eget område."

6) Det i bilag II til dette direktiv viste bilag V tilføjes.

Artikel 5

Gennemførelse

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den ...(10). De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 6

Ikrafttræden

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 7

Adressater

Dette direktiv er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 154 E af 29.5.2001, s. 123.

(2) EFT C 221 af 7.8.2001, s. 65.

(3) EFT C 357 af 14.12.2001, s. 58.

(4) Europa-Parlamentets udtalelse af 23.10.2001 (EFT C 112 E af 9.5.2002, s. 125), Rådets fælles holdning af 25. april 2002 og Europa-Parlamentets afgørelse af ... (endnu ikke offentliggjort i EFT).

(5) EFT L 175 af 5.7.1985, s. 40. Ændret ved direktiv 97/11/EF (EFT L 73 af 14.3.1997, s. 5).

(6) EFT L 257 af 10.10.1996, s. 26.

(7) EFT L 197 af 21.7.2001, s. 30.

(8) EFT L 327 af 22.12.2000, s. 1. Ændret ved beslutning nr. 2455/2001/EF (EFT L 331 af 15.12.2001, s. 1).

(9) EFT ...

(10) 2 år efter direktivets ikrafttræden.

BILAG I

BESTEMMELSER FOR DE PLANER OG PROGRAMMER, DER ER ANFØRT I ARTIKEL 2

a) Artikel 7, stk. 1, i Rådets direktiv 75/442/EØF af 15. juli 1975 om affald(1)

b) Artikel 6 i Rådets direktiv 91/157/EØF af 18. marts 1991 om batterier og akkumulatorer, der indeholder farlige stoffer(2)

c) Artikel 5, stk. 1, i Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget(3)

d) Artikel 6 stk. 1, i Rådets direktiv 91/689/EØF af 12. december 1991 om farligt affald(4)

e) Artikel 14 i Europa-Parlamentets og Rådets direktiv 94/62/EF af 20. december 1994 om emballage og emballageaffald(5)

f) Artikel 8, stk. 3, i Rådets direktiv 96/62/EF af 27. december 1996 om vurdering og styring af luftkvalitet(6).

(1) EFT L 194 af 25.7.1975, s. 39. Senest ændret ved Kommissionens beslutning 96/350/EF (EFT L 135 af 6.6.1996, s. 32).

(2) EFT L 78 af 26.3.1991, s. 38. Senest ændret ved Kommissionens direktiv 98/101/EF (EFT L 1 af 5.1.1999, s. 1).

(3) EFT L 375 af 31.12.1991, s. 1.

(4) EFT L 377 af 31.12.1991, s. 20. Senest ændret ved direktiv 94/31/EF (EFT L 168 af 2.7.1994, s. 28).

(5) EFT L 365 af 31.12.1994, s. 10.

(6) EFT L 296 af 21.11.1996, s. 55.

BILAG II

I direktiv 96/61/EF tilføjes følgende bilag:

"BILAG V

OFFENTLIG DELTAGELSE I BESLUTNINGSPROCESSEN

1) Offentligheden informeres tidligt i en beslutningsprocedure (ved offentlig bekendtgørelse eller ved egnede midler såsom elektroniske medier, hvor det er muligt), eller senest så snart oplysningerne med rimelighed kan foreligge, om følgende:

a) ansøgningen om godkendelse eller eventuelt forslaget om ajourføring af en godkendelse eller godkendelsesvilkårene i overensstemmelse med artikel 15, stk. 1, herunder en beskrivelse af de punkter, der er anført i artikel 6, stk. 1

b) i relevante tilfælde det forhold, at en afgørelse er omfattet af en national eller grænseoverskridende procedure til vurdering af virkningerne på miljøet eller konsultationer mellem medlemsstater i overensstemmelse med artikel 17

c) oplysninger om de kompetente myndigheder, der har ansvaret for at træffe afgørelsen, hvorfra alle relevante oplysninger kan indhentes, hvortil kommentarer eller spørgsmål kan rettes og nærmere oplysninger om fristerne for fremsendelse af bemærkninger og spørgsmål

d) karakteren af mulige afgørelser eller udkast til afgørelsen, hvis en sådan foreligger

e) eventuelt oplysninger vedrørende et forslag til ajourføring af en tilladelse eller vilkårene for tilladelsen

f) angivelse af hvornår, hvor og hvordan de relevante oplysninger vil blive stillet til rådighed

g) oplysninger om hvilke foranstaltninger der er truffet for offentlig deltagelse og konsultation i henhold til punkt 5.

2) Medlemsstaterne sikrer, at den berørte offentlighed får adgang til følgende inden for passende tidsfrister:

a) i overensstemmelse med national lovgivning til de vigtigste rapporter og anbefalinger, der er indgivet til den kompetente myndighed eller myndigheder, når den berørte offentlighed skal informeres i henhold til punkt 1

b) i overensstemmelse med bestemmelserne i Europa-Parlamentets og Rådets direktiv 2002/.../EF af ... om offentlig adgang til miljøoplysninger(1) til andre oplysninger end de i punkt 1 omhandlede, som har relevans for afgørelsen i overensstemmelse med artikel 8, og som først er til rådighed, efter at den berørte offentlighed blev informeret i henhold til punkt 1.

3) Den berørte offentlighed har ret til at fremsætte kommentarer og udtalelser til den kompetente myndighed, inden der træffes en afgørelse.

4) Ved den endelige afgørelse skal der tages behørig hensyn til resultaterne af de konsultationer, der er afholdt i henhold til dette bilag.

5) De detaljerede ordninger til information af offentligheden (f.eks. ved opslag inden for en vis radius eller offentliggørelse i lokale dagblade) og høring af den berørte offentlighed (f.eks. ved skriftlige forelæggelser eller ved offentlig høring) fastlægges af medlemsstaterne. Der skal fastlægges rimelige tidsrammer, så der er tilstrækkelig tid til gennemførelse af de forskellige etaper i dette bilag.

(1) EFT ...".

RÅDETS BEGRUNDELSE

I. INDLEDNING

1. Kommissionen sendte den 19. januar 2001 Rådet et forslag til Europa-Parlamentets og Rådets direktiv om mulighed for offentlig deltagelse i forbindelse med udarbejdelse af visse planer og programmer på miljøområdet og om ændring af Rådets direktiv 85/337/EØF og 96/61/EF(1), der var baseret på EF-traktatens artikel 175, stk. 1 (fælles beslutningsprocedure).

2. Europa-Parlamentet afgav førstebehandlingsudtalelse den 23. oktober 2001(2). Det Økonomiske og Sociale Udvalg afgav udtalelse den 30. maj 2001(3). Regionsudvalget afgav sin udtalelse den 14. juni 2001(4).

3. På baggrund af disse udtalelser sendte Kommissionen Rådet et ændret forslag den 13. december 2001(5).

4. Rådet vedtog den 25. april 2002 sin fælles holdning i henhold til traktatens artikel 251, stk. 2.

II. FORMÅL

5. Forslaget tager sigte på at bidrage til at opfylde de forpligtelser med hensyn til offentlig deltagelse, der følger af anden søjle af FN-ECE-konventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet ("Århus-konventionen"). Konventionen er undertegnet af alle medlemsstaterne og af Fællesskabet; den trådte i kraft den 30. oktober 2001 og er allerede blevet ratificeret af Danmark og Italien.

Ifølge Århus-konventionen må offentligheden have mulighed for at deltage i beslutningsprocessen vedrørende visse aktiviteter, som kan have væsentlig indvirkning på miljøet, og ved udarbejdelsen af planer, programmer og projekter, der vedrører miljøet. En sådan deltagelse består af følgende trin:

- offentligheden informeres på et tidligt stadium om planer, programmer og projekter

- den berørte offentlighed får lejlighed til at fremsætte kommentarer og meninger

- myndighederne tager behørigt hensyn til resultaterne af den offentlige høring, når afgørelserne træffes

- den berørte offentlighed informeres om afgørelserne

- for så vidt angår projekter, der er omfattet af bestemmelser om offentlig deltagelse, har den berørte offentlighed ret til at anfægte lovligheden af de relevante afgørelser, handlinger og undladelser.

6. Formålet med udkastet til direktiv er at indføre eller forbedre denne form for offentlig deltagelse med hensyn til

- visse planer og programmer på miljøområdet, der er nævnt i bilag I til direktivudkastet

- de projekter, der er omhandlet i Rådets direktiv 85/337/EØF om vurdering af visse offentlige og private projekters indvirkning på miljøet ("VVM-direktivet")(6)

- godkendelser af større industrielle aktiviteter som reguleret ved Rådets direktiv 96/61/EF om integreret forebyggelse og bekæmpelse af forurening ("IPPC-direktivet")(7)

De sidstnævnte to direktiver er også omfattet af bestemmelser om adgang til klage og domstolsprøvelse.

7. Det forventes, at en sådan offentlig deltagelse vil bidrage til at beskytte ethvert menneskes ret til at leve i et miljø, der er passende for hans eller hendes sundhed og trivsel ved at fremme ansvarlighed og gennemsigtighed i beslutningsprocessen.

8. Kommissionens forslag er et yderligere skridt i forhold til udkastet til direktiv om offentlig adgang til miljøoplysninger og om ophævelse af Rådets direktiv 90/313/EØF, der vedrører Århus-konventionens oplysningssøjle. Parlamentet modtog Rådets fælles holdning den 6. februar 2002(8).

III. GENNEMGANG AF DEN FÆLLES HOLDNING

9. Rådets fælles holdning bibeholder tilgangen i Kommissionens forslag, men præciserer bestemmelserne heri eller gør dem lettere at gennemføre i praksis. Mange af ændringerne tager sigte på at genindføre Århus-konventionens oprindelige ordlyd.

10. Artikel 1 har Rådet indføjet; den beskriver direktivets generelle formål.

11. Artikel 2 indeholder bestemmelser om offentlig deltagelse i udarbejdelsen af de planer og programmer på miljøområdet, som kræves udarbejdet i henhold til de i bilag I nævnte direktiver om affaldshåndtering, batterier og akkumulatorer, beskyttelse af vand mod nitratforurening og styring af luftkvalitet. Rådet har indføjet et nyt stk. 5, ifølge hvilket direktivet ikke finder anvendelse, hvis der er tale om en procedure for offentlig deltagelse i henhold til direktiv 2001/42/EØF om vurdering af planer og programmer eller i henhold til direktiv 2000/60/EF om Fællesskabets vandpolitiske foranstaltninger, da disse direktiver allerede indeholder procedurer, der opfylder Århus-konventionens krav.

12. Artikel 3 har til formål at supplere direktiv 85/337/EØF om vurdering af visse offentlige og private projekters indvirkning på miljøet (VVM), der allerede indeholder nogle bestemmelser om offentlig deltagelse i forbindelse med tilladelse til udvikling af store anlægsarbejder og indgreb i landskaber. I udkastet er der navnlig indføjet en definition af "den berørte offentlighed", som omfatter ikke-statslige organisationer, der arbejder for at fremme miljøbeskyttelse. Den nye artikel 6 om information og høring af myndighederne og offentligheden præciserer visse spørgsmål, der var overladt til de nationale myndigheders skøn i det gamle direktiv, såsom hvilke oplysninger, der skal gives, og de grundlæggende procedurer for information og høring af offentligheden. Den ændrede artikel 7 tilpasser procedurerne for grænseoverskridende høringer til Århus-konventionens krav, således at de berørte medlemsstater kan deltage ikke blot i procedurerne med miljøkonsekvensvurdering, men også i de beslutningsprocedurer på miljøområdet, der er nævnt i artikel 2, stk. 2. Artikel 8 om at tage resultaterne af høringerne i betragtning krævede ingen ændring. Artikel 9 om informering af offentligheden om de trufne beslutninger er ændret for at underrette offentligheden i en medlemsstat, som er berørt af et projekt med grænseoverskridende virkninger. Ifølge en ny artikel 10a kan enhver afgørelse, handling eller undladelse, der er omfattet af offentlig deltagelse, prøves ved en domstol. Med hensyn til bilag I til direktiv 85/337/EØF, der opregner de aktiviteter, der er omfattet af direktivet, udvides dettes anvendelsesområde i et nyt punkt 22, så det omfatter ændringer eller udvidelser af bestående anlæg, der i sig selv opfylder de tærskelværdier, der er fastsat i de øvrige dele af dette bilag.

13. Artikel 4 har til formål at supplere direktiv 96/61/EF (IPPC) om integreret forebyggelse og bekæmpelse af forurening af større industrielle aktiviteter. I en ændring til artikel 2, nr. 10, præciseres det, at ændringer eller udvidelser af bestående anlæg, der i sig selv opfylder de eventuelle tærskelværdier, anses for at være væsentlige. Der er indføjet en definition af "den berørte offentlighed". Artikel 15, der indeholdt bestemmelser om en begrænset information af offentligheden, er ændret og suppleret med et bilag V, der indeholder bestemmelser om detaljeret information og høring af offentligheden. Ifølge en ny artikel 15a kan enhver afgørelse, handling eller undladelse, der er omfattet af offentlig deltagelse, prøves ved en domstol. Artikel 17 om aktiviteter med grænseoverskridende virkninger er erstattet af en ny tekst, ifølge hvilken den medlemsstat, hvor aktiviteterne finder sted, skal meddele de i bilag V nævnte oplysninger til den berørte medlemsstat, således at den berørte offentlighed i denne medlemsstat får mulighed for at fremsætte kommentarer.

14. Direktivet vedrører kun allerede eksisterende direktiver. Kommissionen agter at medtage bestemmelser om offentlig deltagelse i beslutningsprocessen på miljøområdet i alle sine fremtidige forslag om miljøplaner og -programmer.

15. Ifølge en offentligt tilgængelig erklæring til mødeprotokollen er Rådet og Kommissionen enige om at tage skridt med henblik på også at lade Århus-konventionens anden søjle finde anvendelse i fællesskabsinstitutionerne.

IV. ÆNDRINGER FORESLÅET AF EUROPA-PARLAMENTET, SOM RÅDET HAR ACCEPTERET

16. Rådet har i en lidt ændret form ("såsom elektroniske medier, hvor det er muligt,"), accepteret Parlamentets forslag om, at offentligheden skal informeres "under anvendelse af elektroniske medier", der findes i ændring 9 + 10 + 33 vedrørende artikel 1, stk. 2, litra a) (artikel 2, stk. 2, litra a), i den fælles holdning - FH -), i ændring 34 + 15 + 16 vedrørende det nye stk. 3 til artikel 6 i direktiv 85/337/EØF (artikel 6, stk. 2, i FH) og i ændring 27 + 28 + 29 vedrørende det nye punkt 1 i bilag V til direktiv 96/61/EF; også Kommissionen har accepteret disse ændringer i en anden form.

17. Rådet har i artikel 2, stk. 2, litra a), in fine, indarbejdet den del af ændring 9 + 10 + 33, hvori det præciseres, at offentligheden bl.a. skal modtage oplysninger om retten til at deltage i beslutningsprocesser og om den kompetente myndighed, og som også Kommissionen har accepteret.

18. På forslag af Kommissionen har Rådet omend i en formulering, der er taget fra Århus-konventionen ("mens alle muligheder stadig står åbne"), accepteret den tanke om, at offentligheden skal kunne fremkomme med kommentarer "uden at mulighederne herved indskrænkes", der findes i ændring 9 + 10 + 33 vedrørende artikel 1, stk. 2, litra b) (artikel 2, stk. 2, litra b), i FH) og i ændring 34 + 15 + 16 vedrørende et nyt stk. 4 til artikel 6 i direktiv 85/337/EØF.

19. Ligesom Kommissionen har Rådet i princippet accepteret ændring 9 + 10 + 33, hvorefter der i artikel 1 tilføjes et nyt stk. 3a, ifølge hvilket den kompetente myndighed gør en rimelig indsats for at svare offentligheden individuelt eller kollektivt: denne idé har foranlediget Rådet til i artikel 2, stk. 2, at indsætte et nyt litra d), ifølge hvilket den kompetente myndighed gør en rimelig indsats for at oplyse offentligheden om de afgørelser, der er truffet, og om de begrundelser og overvejelser, der ligger til grund for disse afgørelser.

I ændring 34 + 15 + 16 foreslås der indsat en lignende bestemmelse i et nyt stk. 5a til artikel 6 i direktiv 85/337/EØF, og i ændring 35 foreslås det samme i et nyt stk. 4a til artikel 15 i direktiv 96/61/EF; Kommissionen og Rådet har ikke fundet disse ændringer nødvendige, fordi tankerne heri allerede er indeholdt i artikel 9, stk. 1, i direktiv 85/337/EØF og i artikel 15, stk. 5, litra b), i direktiv 96/61/EF.

20. I den del af ændring 14, der vedrører et nyt litra b) til artikel 2, stk. 3, i direktiv 85/337/EØF, samt ændring 20 + 21 vedrørende et nyt litra a) til artikel 9 i direktiv 85/337/EØF foreslås det, at medlemsstaterne skal udstede praktiske anvisninger vedrørende proceduren for domstolsprøvelse i henhold til den nye artikel 10a og 15a; disse ændringer har inspireret Rådet til i slutningen af artikel 10a i direktiv 85/337/EØF og i slutningen af artikel 15a i direktiv 96/61/EF at indsætte et punktum, der er taget fra Århus-konventionens artikel 9, stk. 5, og som forpligter medlemsstaterne til at sikre, at offentligheden informeres om adgangen til administrativ eller retslig prøvelse.

21. Rådet har accepteret ændring 31 og ændring 32 + 23 om indbringelse for en domstol i den nye artikel 10a i direktiv 85/337/EØF og i den nye artikel 15a i direktiv 96/61/EF. Samtidig har Rådet i stk. 3, 4 og 6 i den nye artikel 10a og den nye artikel 15a også indføjet andre dele af Århus-konventionens artikel 9 med henblik på navnlig at præcisere ngo'ernes stilling.

V. ÆNDRINGER FORESLÅET AF EUROPA-PARLAMENTET, SOM RÅDET IKKE HAR ACCEPTERET

22. Rådet og Kommissionen er ikke indforstået med ændring 1, anden del af ændring 2 og den sidste del af ændring 5, der tager sigte på i betragtning 1, 2 og 6, at præcisere, at Fællesskabet skal beskytte "det enkelte menneskes sundhed og folkesundheden" i stedet for "menneskers sundhed" (en: "human health" or "personal health"): det foreslåede udtryk er ukendt i EF-terminologien, og Rådets tekst er i overensstemmelse med traktatens artikel 174 og 6. handlingsprogram på miljøområdet, hvor der tales om "menneskers sundhed" (en: "human health").

23. Rådet og Kommissionen er ikke indforstået med første del af ændring 2 ad betragtning 2, ændring 3 om en ny betragtning 2A, første del af ændring 5 ad betragtning 6, ændring 8 ad betragtning 10 og ændring 26 om et nyt litra ga) til bilag I, der tager sigte på at udvide offentlig deltagelse til at omfatte Fællesskabets lovgivning og planer og programmer, der ikke direkte vedrører miljøet, men som har en væsentlig indflydelse på miljøet samt på sundhed og velbefindende: Fællesskabets lovgivning er ikke underlagt direktivet; medtagelsen af planer og programmer vil give direktivet et enormt stort anvendelsesområde, og udtrykket "væsentlig indflydelse" er ikke tilstrækkelig defineret.

24. Med hensyn til ændring 4 ad betragtning 3, hvori udtrykket "offentlighedens opmærksomhed omkring miljøspørgsmål" ændres til offentlighedens støtte til de beslutninger, der træffes, har Kommissionen accepteret den som en tilføjelse, men Rådet har forkastet den, da udtrykket "opmærksomhed" findes i betragtning 9 i Århus-konventionen og offentlighedens deltagelse ikke nødvendigvis garanterer støtte fra offentligheden.

25. Rådet og Kommissionen har forkastet

- ændring 6 og 7, der begrunder direktivet med en henvisning til Århus-konventionens artikel 8, der tilskynder til offentlig deltagelse med henblik på udarbejdelsen af ministerielle bestemmelser og andre generelt bindende regler, og implicit til konventionens artikel 7, sidste punktum, der opfordrer parterne til at fremme offentlighedens deltagelse ved udarbejdelse af politikker vedrørende miljøet.

- ændring 9 + 10 + 33 ad titlen og stk. 2, andet afsnit, litra a) og b), i artikel 2 (artikel 1 i Kommissionens forslag) og ændring 25 ad titlen til bilag I, hvori det foreslås, at direktivet også skal dække politikker, der er fastlagt i henhold til Fællesskabets lovgivning

I henhold til Århus-konventionens artikel 7, sidste punktum, og det indledende punktum i artikel 8 heri er der kun tale om, at parterne skal bestræbe sig på at muliggøre offentlighedens deltagelse ved udarbejdelse af lovgivning og politikker, og det kun i passende omfang. Politikkerne er under alle omstændigheder underlagt demokratisk kontrol fra repræsentative organer såsom parlamen-ter, kommunalråd, osv. Af samme grund har Rådet ladet ordet "politikker" udgå i betragtning 8 i Kommissionens forslag.

26. Parlamentet har foreslået i ændring 9 + 10 + 33 ad artikel 1, stk. 2 (artikel 2, stk. 2, i den fælles holdning), i ændring 34 + 15 + 16 ad det nye stk. 4 til artikel 6 i direktiv 85/337/EØF (artikel 6, stk. 6, i FH) og i ændring 35 ad det nye stk. 1 til artikel 15 i direktiv 96/61/EF, at der skal sikres offentlig deltagelse i "alle faser" af beslutningsprocessen.

Rådet og Kommissionen har ikke accepteret denne ændring, da artikel 2, stk. 2, i den fælles holdning, det nye stk. 4 (det indledende sætningsled) til artikel 6 i direktiv 85/337/EØF, det nye stk. 1 i artikel 15 i direktiv 96/61/EF og Århus-konventionens artikel 6, stk. 4, allerede indeholder bestemmelser om, at offentligheden "tidligt og på en effektiv måde" skal have mulighed for at deltage. Offentlig deltagelse i alle faser af beslutningsprocessen er ikke med i Århus-konventionen og ville gøre beslutningsprocessen meget langsommelig og besværlig.

27. Rådet og Kommissionen har ikke accepteret næstsidste del af ændring 9 + 10 + 33, der tager sigte på i artikel 1, stk. 3 (artikel 2, stk. 3, i FH) at indsætte et nyt afsnit, der er baseret på Århus-konventionens artikel 3, stk. 3, og ifølge hvilket foranstaltninger med henblik på deltagelse fra offentligheden kan omfatte uddannelsestilbud til offentligheden om offentlige beslutningsprocesser: Rådet mener, at uddannelsesaktioner ikke hører hjemme i dette direktiv om offentlig deltagelse; i øvrigt er den foreslåede formulering temmelig vag, og det forklares ikke, hvad det nøjagtigt er, medlemsstaterne formodes at skulle gøre.

28. I ændring 30 ad et nyt stk. 3b til artikel 1 foreslås det, at planer og programmer, der er omfattet af artikel 1 (artikel 2 i FH) og af bilag I, skal kunne indbringes for en domstol ligesom i den nye artikel 10a i direktiv 85/337/EØF og den nye artikel 15a i direktiv 96/61/EF.

Rådet og Kommissionen har ikke accepteret denne ændring, da Århus-konventionens artikel 9, stk. 2, udelukkende foreskriver adgang til domstolsprøvelse i forbindelse med de bestemte projekter, der er nævnt i artikel 6 i konventionen og i bilag I hertil, og ikke i forbindelse med de planer, pro-grammer og politikker, der er nævnt i artikel 7 og 8.

29. Rådet har ikke accepteret ændring 13, der tager sigte på at ændre artikel 1, stk. 4, i direktiv 85/337/EØF - "Projekter, der tager sigte på nationalt forsvar, er ikke omfattet af dette direktiv" - med henblik på at gøre denne bestemmelse fakultativ (Kommissionen accepterede ændringen).

30. Rådet kan endvidere ikke se nogen fordel ved ændring 14, der tager sigte på i artikel 2, stk. 3, litra a), i direktiv 85/337/EØF (ifølge hvilket en medlemsstat, der fritager et konkret projekt fra bestemmelsen om vurdering af indvirkningen på miljøet, stiller oplysninger vedrørende en sådan undtagelse og grundene til, at den er blevet indrømmet, til rådighed for offentligheden) at tilføje, at medlemsstaten også bør stille oplysninger vedrørende undersøgelsen af, om der kan foretages en anden form for vurdering, til rådighed for offentligheden. Kommissionen har accepteret denne del med visse ændringer af formuleringen.

31. Den del af ændring 34 + 15 + 16, der vedrører en ændring af det indledende punktum og af litra a), i artikel 6, stk. 3, i direktiv 85/337/EØF (artikel 6, stk. 2, i FH), og som tager sigte på at udvide offentlig deltagelse til at omfatte revurdering af godkendelsesproceduren, anses ikke for at være nødvendig, da enhver ændring af et bestående anlæg, hvortil der kræves en vurdering af dets indvirkning på miljøet, allerede skal godkendes i henhold til artikel 2 i direktiv 85/337/EØF og således er omfattet af offentlig deltagelse.

32. Rådet og Kommissionen har ikke accepteret ændring 34 + 15 + 16, der tager sigte på i slutningen af artikel 6, stk. 3, i direktiv 85/337/EØF (artikel 6, stk. 4, i FH) at indføje et punktum, ifølge hvilket der skal tages hensyn til resultaterne af den offentlige deltagelse, som det allerede står i artikel 8.

33. Den del af ændring 34 + 15 + 16, der vedrører artikel 6, stk. 5, in fine, i direktiv 85/337/EØF, og den del af ændring 27 + 28 + 29, der vedrører punkt 4 i bilag V (punkt 5 i FH), og som tager sigte på at præcisere, at offentligheden skal have tilstrækkelig tid til at forberede sig og opnå deltagelse (accepteret af Kommissionen), menes allerede at være omfattet af udtrykket "tidsrammer, der er tilstrækkelige til gennemførelse af de forskellige etaper".

34. I slutningen af ændring 20 + 21 ad artikel 9, stk. 2, i direktiv 85/337/EØF og i ændring 24 ad artikel 17, stk. 4, i direktiv 96/61/EF foreslog Parlamentet, at de hørte medlemsstater, hvis der er tale om offentlig deltagelse i en anden medlemsstat, sikrer, at de pågældende oplysninger stilles til rådighed for offentligheden i den medlemsstat, der foretager høringen, på dennes eget sprog. Rådet og Kommissionen har ikke ønsket at pålægge en sådan byrde i betragtning af de kolossale omkostninger, det uhyre arbejde og den enorme tid, der vil være forbundet med at oversætte hele dokumentationen. Også oversættelse overlades til medlemsstaterne i henhold til subsidiaritetsprincippet.

Rådet har dog i teksten medtaget udtrykket "på passende vis", der foreslås i disse ændringer.

35. Rådet og Kommissionen har ikke accepteret forslaget i ændring 32 + 23, om at det i slutningen af den nye artikel 15a til direktiv 96/91/EF anføres, at klageprocedurerne skal være "enten billige eller gratis" i stedet for "ikke uoverkommeligt dyre", da sidstnævnte udtryk findes i Århus-konventionen. Rådet har endvidere erstattet hele det punktum, Kommissionen har foreslået, med Århus-konventionens artikel 9, stk. 4.

36. Rådet og Kommissionen har ikke accepteret den del af ændring 27 + 28 + 29, der tager sigte på ved en ændring af punkt 1, litra a), i bilag V til direktiv 96/61/EF at udvide pligten til at informere offentligheden til at omfatte forslag om revurdering af tilladelser, da revurdering normalt er en intern administrativ handling, der ikke har følger for tilladelsen. Skulle der være sådanne følger, vil vurderingen falde ind under "ajourføring" og være omfattet af offentlig deltagelse.

Rådet har forkastet det forslag, der tager sigte på i punkt 2 i bilag V at præcisere, at offentligheden har ret til enten skriftligt eller ved en høring at fremkomme med kommentarer (accepteret af Kommissionen), da det vil begrænse medlemsstaternes frihed til at vælge andre og bedre måder at høre offentligheden på. De to måder at fremkomme med kommentarer på, som Parlamentet har foreslået, citeres imidlertid i punkt 5 i FH som eksempler på detaljerede ordninger til høring af offentligheden.

Rådet har endvidere accepteret Parlamentets forslag om, at udtrykket "duly" (behørigt) indføjes i stk. 3, men har dog anvendt udtrykket "due account" (vedrører ikke den danske tekst) for at afspejle Århus-konventionens artikel 6, stk. 8.

VI. ANDRE ÆNDRINGER FORETAGET AF RÅDET

Ad overskriften og præamblen

37. Rådet har foretaget nogle få redaktionelle ændringer i overskriften og i betragtning 10 og har omredigeret betragtning 12 om subsidiaritetsprincippet og proportionalitetsprincippet på grundlag af standardformuleringen.

Ad artikel 1 om formålet

38. Artikel 1 er indføjet af Rådet og opsummerer direktivet.

Ad artikel 2 om planer og programmer

39. Rådet har i det indledende punktum samt i litra a) i stk. 2 indføjet ordene "ændringer eller", der også findes i direktiv 2001/42/EF om planer og programmer (SEA). I stk. 3 har det tilføjet ordene "som opfylder alle krav i henhold til national lovgivning". Andet afsnit i samme stykke er blevet ændret med henblik på at medtage ordene i Århus-konventionens artikel 6, stk. 3: "med henblik på at offentligheden kan forberede sig og deltage på en effektiv måde". Stk. 4, hvorefter planer og programmer, der udelukkende er udarbejdet med henblik på det nationale forsvar eller som er fastlagt med henblik på civile katastrofesituationer, er undtaget, er nyt og er baseret på artikel 3, stk. 8, i direktiv 2001/42/EF om planer og programmer, der er nævnt i stk. 5. Stk. 5 er også nyt (se punkt 11 ovenfor).

Ad artikel 3 vedrørende direktiv 85/337/EØF

40. Rådet har erstattet udtrykket "procedurer for projektgodkendelse" med "de beslutningsprocedurer på miljøområdet, der er nævnt i artikel 2, stk. 2" med henblik på at tage højde for de forskellige måder, hvorpå medlemsstaterne kan tilrettelægge offentlig deltagelse i henhold til direktiv 85/337/EØF.

41. Rådet har udeladt den nye artikel 6, stk. 2, om tidlig og effektiv deltagelse i Kommissionens forslag og overført dets indhold til stk. 4 i FH, hvor det hører mere hjemme kronologisk set.

42. Med hensyn til det nye stk. 2 (stk. 3 i Kommissionens forslag) i den ændrede artikel 6 har Rådet tilføjet ordene "med rimelighed" i det indledende punktum og ændret litra c) for at præcisere, at offentligheden skal informeres om hver af de tre nævnte myndigheder.

Rådet har noteret sig, at stk. 2 hovedsagelig vedrørte oplysninger, der er til rådighed på det tidspunkt, hvor den oprindelige ansøgning om tilladelse indgives. Det har udarbejdet et nyt stk. 3, der omhandler oplysninger, som er til rådighed for offentligheden efter dette tidspunkt, og har overført litra e) og f) i stk. 2 i Kommissionens forslag til dette stykke. Dette afspejler rækkefølgen i Århus-konventionens artikel 6, stk. 2 og 6.

Samme tilpasning er foretaget i det nye bilag V til direktiv 96/61/EF, hvor punkt 1, litra f), i Kommissionens forslag er blevet flyttet til at nyt punkt 2.

43. Det sidste punktum i punkt 5 i Kommissionens tekst blev et nyt punkt 6 med henblik på at generalisere kravet om tilstrækkelig tid til gennemførelse.

44. Med hensyn til artikel 7, stk. 1, har Rådet indsat hele grunddirektivets stk. 1 og heri indføjet en ændret udgave af den af Kommissionen foreslåede ændring.

45. Slutningen af artikel 7, stk. 2, er blevet tilpasset til opsplitningen af artikel 6, stk. 3, i Kommissionens forslag (se punkt 42 ovenfor).

46. Direktivets artikel 3, nr. 6, vedrørende punkt 22 i bilag I integrerer bilag II i Kommissionens forslag. Ordene "passende kriterier" er udeladt, da de ikke tilføjer noget til udtrykket "tærskelværdier", der dækker alle relevante punkter.

47. Artikel 3, nr. 7, præciserer bilag II til direktiv 85/337/EØF og indeholder et udtryk, der er anvendt i dette bilag.

Ad artikel 4 vedrørende direktiv 96/61/EF

48. Rådet har i tilføjelsen til artikel 2, nr. 10, litra b), udeladt ordene "relevante kriterier eller" af samme grunde som anført i punkt 46 ovenfor.

49. Rådet har ændret det foreslåede stykke 1 i artikel 15 for at præcisere, at offentligheden skal høres i forbindelse med udstedelse af en godkendelse til et nyt anlæg eller en grundlæggende ændring som defineret i artikel 2, nr. 10, litra b).

Tredje led indeholder også bestemmelser om offentlig deltagelse i forbindelse med ajourføring af en godkendelse i henhold til artikel 13 i direktiv 96/61/EF i tilfælde, hvor emissionsgrænseværdierne skal underkastes en betydelig ændring. Kommissionen var ikke indforstået med denne begrænsning, der udelukker vigtige kategorier af ajourføring, der er omhandlet i artikel 13, som f.eks. ajourføringer med henblik på indførelse af nye teknikker, forbedring af driftssikkerheden og anvendelse af ny lovgivning, da den mener, at Århus-konventionens artikel 6, stk. 10, i princippet kræver offentlig deltagelse, hver gang en godkendelse skal ajourføres. Rådet finder dog, at der ikke behøver at være offentlig deltagelse i forbindelse med mindre forhøjelser af emissionsgrænseværdierne eller stramning af driftsbestemmelserne for et anlæg, og bemærker, at Århus-konventionen kun kræver offentlig deltagelse i ajourføringer "efter omstændighederne".

50. For så vidt angår ændringen af artikel 17, stk. 1, har Rådet taget det eksisterende andet punktum og indsat det uændret i slutningen af stykket.

51. For så vidt angår direktivets artikel 5 har Rådet ændret gennemførelsesdatoen.

52. Med hensyn til bilag I, litra f), har Rådet skullet vælge mellem at citere alle "datter"-direktiver, der er vedtaget på grundlag af direktiv 96/62/EF, eller ingen af dem og har valgt det sidste. Litra g) er udgået, da artikel 14 i direktiv 1999/31/EF om deponering af affald fastlægger detaljerede krav og procedurer for operatører, som forelægger en overgangsplan for bestående deponeringsanlæg, hvilket ikke giver store muligheder for offentlig deltagelse. Oprettelse af nye deponeringsanlæg er underlagt affaldsplaner og offentlig deltagelse som omhandlet i direktiv 75/442/EØF om affald, der er nævnt i bilag I, litra a).

VII. KONKLUSION

53. Den fælles holdning tager sigte på at give offentligheden størst mulig adgang til miljøoplysninger, samtidig med at der levnes tilstrækkelig fleksibilitet til praktiske foranstaltninger på medlemsstatsplan og til gnidningsløs integrering af kravene om offentlig deltagelse i daglig administrativ praksis. Endvidere genoptager den fælles holdning i mange tilfælde Århus-konventionens ordlyd, men udelader de ikkebindende dele heri.

Kommissionen har accepteret den fælles holdning undtagen den del, der er nævnt i punkt 49.

(1) EFT C 154 E af 29.5.2001, s. 123.

(2) EFT C 112 E af 9.5.2002, s. 125.

(3) EFT C 221 af 7.8.2001, s. 65.

(4) EFT C 357 af 14.12.2001, s. 58.

(5) EFT C ...

(6) EFT L 175 af 5.7.1985. s. 40, direktivet som ændret ved direktiv 97/11/EF (EFT L 73 af 14.3.1997, s. 5).

(7) EFT L 257 af 10.10.1996, s. 26.

(8) Dok. 11878/1/01 ENV 441 INF 114 CODEC 882 REV 2 + ADD 1 REV 1.